Hoyringssvar til uppskotið um at lækka ferðaavgjaldið Hoyringssvar til uppskotið um at lækka ferðaavgjaldið Yvirskipað heldur Atlantic Airways, at tað er sera gott at skipanin við ferðaavgjaldinum verður broytt, soleiðis at gjaldið verður lækkað. Hetta er eitt gott signal fyri ferðavinnuna og vísur, at tað er politiskur vilji til at gera karmarnar hjá vinnuni betur. Okkara hægsta raðfesting vildi verið at fingið stimbrað eini betur nýtslu av tøkum kapasiteti í føroysku flutnings- og ferðavinnuni. Tí mælir Atlantic Airways til, at ferðaavgjaldið fellur burtur í tíðarskeiðinum 28. oktober (alternativt 1. november) til 28. mars (alternativt 31. mars), tí hetta vil stimbra ferðsluna og ferðavinnuna í lágárstíð. Fyri 2013 kundi tíðarskeiðið verið ásett til at verið frá 1. oktober, so upphæddin kom at passa betur. Viðvíkjandi aktuella uppskotinum um lækkan av ferðaavgjaldinum, so er ætlanin at seta lækkingina í verk frá 1. mars 2013. Fyri okkum hevur tað stóran týdning, at bókingaskipanin kann setast til at taka hædd fyri lækkaða ferðaavgjaldinum. Tí mugu vit fáa eitt skotbrá uppá í minsta lagi ein mánaða at fáa gjørt neyðugu broytingarnar, so ferðaseðlaprísirnir verða lækkaðir samsvarandi lækkaða ferðaavgjaldinum. Av tí at tað ikki fer at bera til at lata teimum, sum longu hava keypt ferðaseðil, pening aftur vegna lækkað ferðaavgjald, mæla vit til, at gildiskoman verður ásett, soleiðis at hon er galdandi fyri ferðaseðlar, sum eru seldir frá tí degi, broytingin er kunngjørd.